SA ontken Nigerië wil burgers laat onttrek ná vlaag aanvalle‘n Beampte wat deel is van die polisie se onluste-eenheid gooi ‘n traangashouer om te probeer om plunderaars in Germiston, oos van Johannesburg, uitmekaar te jaag tydens die onlangse vlaag oproer. (Foto: Themba Hadebe/AP) Die minister van staatsveiligheid het Dinsdag ontken dat die Nigeriese regering sy burgers uit Suid-Afrika onttrek, ná ŉ vlaag aanvalle op buitelanders en hulle sakeondernemings in onder meer Johannesburg en Pretoria. Die Nigeriese president, Muhammadu Buhari, het Maandag oor die ontruiming getwiet. “Ek wil ook sê dat ons reëlings getref het vir die onmiddellike, vrywillige ontruiming van alle Nigeriërs in Suid-Afrika wat wil terugkeer. Ek het die betrokke departemente beveel om te verseker dat dit spoedig en doeltreffend gedoen word,” het Buhari getwiet. Ondanks Buhari én die Nigeriese konsulaat-generaal in Johannesburg se bevestiging dat die ontruiming gaan plaasvind, het Suid-Afrika se staatsveiligheidsminister, Ayanda Dlodlo, volgehou dat dit nie die geval is nie. “Daar is geen oproep deur die Nigeriese regering om sy burgers uit die land te verwyder nie,” het sy gesê. “Wat hier gebeur het – en dit is deur samesprekings op diplomatieke vlak gedoen – is dat ŉ private burger wat ŉ lugredery besit, aangebied het om Nigeriërs uit Suid-Afrika te neem. Daar is uiteraard immigrasiereëls wat hierop betrekking het. Die proses sal die gewone kanale volg, maar daar is geen oproep deur die Nigeriese regering dat sy burgers die land moet verlaat nie.”